<classify> SERIKALI imesisitiza kuwa haijatoa katazo lolote kwa Watanzania kwenda kufanya kazi nchi za nje nchi isipokuwa wanapaswa kufuata utaratibu wa kisheria wenye lengo la kuwalinda ili kuepukana na adha wanazozipata huko. Aidha, imesema kwa mtu yeyote mwenye lengo la kufanya kazi katika mataifa ya nje hajazuiwa kupewa hati ya kusafiria isipokuwa anachopaswa kufanya ni kuhakikisha anakuwa na nyaraka zote zinazothibitisha kazi anayokwenda kuifanya ili kuiwezesha serikali kuwa na taarifa zake wakati wote awapo huko. Kauli hiyo ya serikali imetolewa jana na Waziri wa Mambo ya Ndani ya Nchi, Kangi Lugola wakati wa maadhimisho ya Siku ya Kimataifa ya Kupinga Biashara ya Usafirishaji Binadamu iliyofanyika kwenye Viwanja vya Mnazi Mmoja Dar es Salaam. Kaulimbiu ya maadhimisho hayo nchini ni Ungana na Serikali kutokomeza biashara ya binadamu, Wahanga si wahalifu wanapaswa kulindwa. Kaulimbiu ya maadhimisho hayo kimataifa ni Itake Serikali yako kuchukua hatua dhidi ya biashara ya binadamu, yenye lengo la kuihamasisha jamii kushirikiana kwa karibu na serikali yao katika kupinga biashara hiyo haramu ambayo imekuwa na madhara makubwa duniani ikiwemo kuhatarisha suala zima la nguvu kazi. Katika maadhimisho hayo kwenye Viwanja vya Mnazi Mmoja na kuhudhuriwa na viongozi mbalimbali wakiwemo wawakilishi wa vyombo vya ulinzi na usalama, mabalozi wanaoziwakilisha nchi, taasisi na wananchi, Lugola alisema Serikali ya Awamu ya Tano imechukua hatua mbali mbali kuhakikisha inakomesha biashara hiyo haramu.Serikali imekuwa ikiendelea kuelimisha umma kupambana na biashara hiyo kutokana na kuridhia kwake kusaini sheria hiyo ya kimataifa, lengo likiwa ni kuungana na nchi zingine duniani kuzuia biashara hiyo ili kulinda maslahi ya wananchi wake na Taifa kwa ujumla, alisema Lugola. Alisema katika kulifanikisha hilo, serikali pia imekuwa ikishirikiana na wadau mbali mbali wa maendeleo kuhakikisha biashara hiyo inakomeshwa nchini ikiwa ni utekelezaji wa mkataba wa kimataifa ambao iliuridhia mwaka 2006 na baadaye kuridhiwa na Bunge mwaka 2008, lengo likiwa kupambana na biashara hiyo haramu.Aliwataka waathirika wakuu wa biashara hiyo kuwa ni vijana wenye umri wa kuanzia miaka 16 huku wengi wao wakiwa wasichana ambao wengi hudanganywa kama wanakwenda kupewa ajira katika nchi hizo badala yake hupelekwa kwa ajili ya kutumishwa kingono. Tukipambana na biashara haramu ya usafirishaji wa binadamu hakuna mtu yeyote atakayemfanya mwenzake kuwa mtumwa katika nchi za watu hali ya kuwa hapa nyumbani kumenoga, alisema Lugola. Aidha, alisema katika kuhakikisha wanaongeza mapambano dhidi ya biashara hiyo, serikali imeunda kamati maalumu kwa ajili ya kuwafuatilia wahusika ikivihusisha vyombo vya ulinzi na usalama huku akiwataka watu wote wanaojihusisha na biashara hiyo kujisalimisha na kuachana na biashara hiyo.Naye Mwenyekiti wa Kamati ya Kupinga Usafirishaji Haramu wa Binadamu nchini, Adatus Magere alisema katika kuhakikisha wanapambana na biashara hiyo, kamati hiyo imeandaa mpango kazi uliosaidia kuwabaini wahalifu 36 wanaojihusisha na biashara hiyo ambao baadhi yao kesi zinaendelea mahakamani. Alisema imewezesha kuokolewa kwa waathirika 141 ambao tayari wameunganishwa na familia zao huku wahalifu zaidi ya 25 wakitumikia vifungo mbali mbali kutokana na kesi za uhalifu wa biashara hiyo haramu. Pia imewezesha mafunzo maalumu kwa baadhi ya maofisa wa Polisi juu ya namna ya kukabiliana na usafirishaji huo haramu.  <topic>: KITAIFA 